  Виталий Пронин Огназы улӥсь арлыдоослы чаклам юртъёс Глазов ёросын 2: Слудка но Пӧжы гуртъёсын. Берлоез пыре Понино муниципал кылдытэтэ. Та вакытэ отын 26 пересьёс уло. Глазов ёросысь Пӧжыысь арлыдоослэн интернатазыулонзы юн шулдыр.Туспуктӥз Максим Егоров.Кык этажъем чебер юрт нылпи садлы шуыса пуктэмын вылэм. Али отын огназы улӥсь арлыдоос понна интернат усьтӥзы. Юртсэ выльдӥзы-тупатъязы, пичи квартираослы люкылӥзы — соос гостинкаослы укшало. Котькуд квартираын кухня, душ но туалет вань. Та вакытэ интернатын 24 квартира лыдъяське, бадӟымъёсаз кузпалъёс уло: одӥгез семья ӝуаны шедем, нош мукетыз Харьковысь вуэм. — Вань арлыдоосты татчы уг куто: огназы кылемын яке нылпиоссы Удмуртилэн палэназ уло ке, соку гинэ, — шуэ интернатын ужась Надежда Золотарёва. — Буш местаосмы уг луо — татчы интыяськон понна адямиос черодын сыло. Интернатын улӥсьёс пӧлысь тужгес егитэз 1954-тӥ арын вордскемын, нош арлыдоез — 1935-тӥ арын. Кивалтӥсь сяна, татын тыршо 2 социальной ужасьёс но 5 диспетчеръёс. Арлыдоослэн нырысетӥ юрттӥсьёссы — социальной ужасьёс. Кулэ дыръяз соос сиён но пӧрало, дӥсьсэс но, выжзэс но мисько. Диспетчеръёслэн но ужзы тачак: телефон дорын дежурить карем сяна, пырись-потӥсьёсты сак эскеро, юртъер котырез утялто. Нош арлыдоослэсь тазалыксэс эскере гуртысь фельдшер. Пӧжы гуртысь ФАП интыяськемын интернатэн артэгес ик. Геннадий Баженов интернатын 3 арзэ гинэ улэ ай.Пӧжы гуртын улӥсьёс но та вакытэ самоизоляциез чаклало. Интернатлэн палэназ арлыдоослы потаны лэземын ӧвӧл. Поръян интызы окмымон. Тулыс вуэмен, ужзы но йылэ. Мылкыд карисьёс интернат котырез утялто, музъем кесэгъёсазы бугыръясько. Участокъёссы убоослы люкылэмын, ӵужкушман, гордкушман, сугон, кубиста мертто, виктория будэто, нош емышъёссэс юртлэн гулбечаз возё. Отын но котькуд квартиралэн аслаз тыриськон интыез. Интернатын улӥсьёс пӧлын котькыӵеез вань. Кин ке гань-гань кариськемын, кин ке татын но коньдон поттон амал шедьтэ. Геннадий Баженов интернатын 3 арзэ гинэ улэ ай. Ачиз со Глазов ёросысь ик Эбгашур гуртысь, вочак огназ улэмын, ас вакытаз колхозын тракторист луыса тыршемын. Урод сямъёсын уг эшъяськы, маке ӟечсэ лэсьтон сярысь малпаське. Интернатын кӧня ке улыса, валам, душ мунчоез уз вошты шуыса. Бугро басьтэм, интернатысь диспетчеръёсын ӵош мунчо пуктӥллям, пу ачиз ик дася. Табере мунчое пырыны мылкыд карисьёс черодэ султэмын, куд-ог дыръя 8 мурт но люкаське, пе. Нош Геннадий Владимировичлы со ик кулэ, мунчое пырисьёс солы кӧня ке манет тыро. Балезино ёросысь Юнда палъёсысь 65 аресъем Галина Перевощикова интернатын 9-тӥ арзэ улэ. Шумпотэ, татчы вуыса гинэ, пе, ӟеч улонэз валаны кутски. — Адӟонэ сыӵе, лэся, мужикен ӧз удалты, юэ, жугиськылэ вал, ӵемысь гуртысь пегӟылӥ, — шуэ Галина Михайловна. — 3 пол ӝуаны шедьылӥмы, мужике юонъяз ик бырыны шедиз. Табере 17-тӥ арзэ огнам улӥсько. Одӥг пиналмы, со Свердловск улосын улэ, нош мынам кыдёке кошкеме уг поты ни. Улон интые ӧй вал бере, интернатэ инты ӵектӥзы. Мон шумпотыса мынӥ. Галина Михайловналы табере Глазов палъёс но вордскем гуртэз кадь мусо пото ни. Татын, пе, анай-атайёсы но агай-сузэръёсы. Озьы со шунытак вера интернатын ужасьёс но ӵош улӥсь эшъёсыз сярысь. Ваньмон дыръяз бакчаын бугыръяське, маке-маке мерттӥське, толалтэзэ лымы мычыны юрттэ, нош ӝытъёсы киужен выре. Коронавирус сэрен пытсаськемзылэсь азьвыл арлыдоос магазинэ потало вал, кинлэн тазалыкез вань, гужем но сӥзьыл ӵашшае ветло: узы-борыяны, губияны. Интернатлэн сьӧраз потӥсьёслэсь кытчы мынэмзэс, кӧня часлы кошкемзэс диспетчеръёс тупен-тупен гожто. Татын ужасьёс уг вато, пересьёс пӧлын, пе, лушкемен тамак пурккетӥсез но, юисез но вань. Озьы ке но огъя улонын соос куронъёсты быдэсъяло. Татын улӥсь арлыдоослэн вераськыны котьку эшъёссы-бускельёссы вань, интернатын ужасьёс дырыз дыръя юрттэт сёто. Соин но, лэся, песянай-песятайёс улонзылы уг ӝожтӥсько. Егит дырзэс тодазы вайыкузы гинэ, синвуаськыло. Оген улэмзэс тодазы ваемзы но уг поты, азьвыл, пе, косякысь косяке ветлӥмы, ульчаетӥ ортчись адямиосты учкылыса, мӧзмыса пукылӥмы. Нош татын вордскем нуналъёссэс, праздникъёсты котьку дэмен ортчыто. ________ Валентина Емельянова  